Sigurður Ingi fékk fjölmargar spurningar úr sal , meðal annars um nýjan flugvöll í Hvassahrauni , nýja brú yfir Ölfusá og um jólabónus þingmanna . Magnús Hlynur Hreiðarsson . Sigurður Ingi Jóhannsson , formaður Framsóknarflokksins og ráðherra segist verða sár og reiður í hvert sinn , sem hann heyrir að einhverjir Íslendingar feli peninga sína í skattaskjóli . „ Hættið þessu og deilið kjörum með okkur hinum , “ segir Sigurður Ingi . Sigurður Ingi var gestur í vöfflukaffi hjá Framsóknarfélagi Árborgar í gær þar sem hann fjallaði um stöðuna í landsmálunum og fór yfir helstu fréttir úr hans ráðuneyti . Sigurður Ingi kom víða við í ræðu sinni í vöfflukaffi framsóknarmanna í Árborg . Magnús Hlynur Hreiðarsson . Sigurður Ingi var ekki að skafa af hlutunum og varð hvass þegar hann fór að tala um peninga og skattaskjól . „ Við höfum alveg gjörbreytt samfélag , sérstaklega efnahagslega . Við sem sagt flytjum orðið út peninga en ekki inn peninga , það er áhugavert , svo fremi sem þeir eru ekki settir í helvítis skattaskjólin , aflandsfélögin . Ég bara skil ekki fólk og ég verð bara sár og reiður í hvert sinn þegar maður uppgötvar það að einhverjir landar okkar þurfa að græða svo mikið að þeir þurfa að fela peningana sína á eignarhaldi á svona apparötum , “ sagði Sigurður Ingi og hélt áfram . „ Hættið þessu , við verðum bara að segja þetta við fólk ef við vitum um einhvern , hættið þessu , af hverju deilið þið ekki kjörum með okkur hinum , hættið þessu rugli , venjulegt fólk , við skiljum þetta ekki , “ sagði Sigurður Ingi .